Abaculi beHarare Baba Lomcimbi Wokubuthanisa Uncedo Lwabehlelwe Yingozi eyeCyclone Idai
Abaculi base Harare bamanyane labekhansili yaleli dolobho ukuqoqa umcimbi wokulibazisa uzulu wokubuthanisa uncedo oluqondiswe abehlelwe yingozi ebangelwe lizulu lesiphepho eseCyclone Idai
HARARE — Abaculi base Harare baqhube umkhosi wokulibazisa uzulu ngomculo kungela nhlawulo, eParkade Centre etholakala kumgwaqo uJulius Njerere, eHarare. Lokhu bakwenze ngenjongo yokubuthanisa uncedo lokuyasiza abehlelwe yingozi ebangelwe lizulu lesiphepho eseCyclone Idai, eChimanimani le Chipinge esigabeni se Manicaland. Umkhokheli wenhlanganiso yabaculi yeZimbabwe Musician Union – ZIMU unkosazana Edith Katiji odume ngegama lokuthi ‘Edith weUtonga’ ulandisa ngokuqakatheka kokusizana njengezizalwane. Ulandisa njalo ngokuthi kuyini okubenze bakhetha ukusebenzisa umculo ekuhugeni uzulu ukuba aze ukuzanikeza alakho. Okhokhela uhlangothi lwezokukhulumisana lozulu kunkampani kamanisipala ye City Park umnumzana Francis Mandaza uthi abaculi bayingxenye yama Zimbabwe yikho bekubone kufanele baqoqe lumkhosi wokubuthanisa uncedo. U Mandaza uthi abenkampani yakhe labo baphakathi kokubuthanisa impahla etshiyeneyo ukuze iye siza labo abasenkingeni ngemva kwalesi sehlakalo esitshiye abanengi sebengelamizi njalo balahlekelwa yizihlobo. Abahlabeleli laba bathi imicimbi yaloluhlobo kayipheleli e Harare yikhona bezokuya kwamanye amadolobha ukuyakwenza esifanayo. Umcimbi walamuhla uqoqwe nguManisipala we Harare emanyene labe P.A.C. T, Zimbabwe Musicians Union ( ZIMU ), Air Freight Cargo Zimbabwe Limited, United Women in Music, The Heart of the Mountain, Trans Smart kanye labe Mbirarevolution.